# އަޝްރަފް ޢަބްދުއްރަޙީމް
ޑރ. އަޝްރަފް ޢަބްދުއްރަޙީމް އުފަންވެވަޑައިގަތީ 6 އޮގަސްޓު 1965 ގައެވެ. އެ މަނިކުފާނަކީ ނ. ކުޑަފަރީ ބޭފުޅެކެވެ.
ޑރ. އަޝްރަފް ޢަބްދުއްރަޙީމަކީ ދިވެހިބަހުގެ އެކަޑަމީގެ މިހާރުގެ ރައީސެވެ. އެ މަޤާމަށް ޑރ. އަޝްރަފް އައްޔަންކުރީ 2021ވަނަ އަހަރުގެ އޮގަސްޓް މަހުގެ 8ވަނަ ދުވަހުއެވެ.
ޑރ. އަޝްރަފް ޢަބްދުއްރަޙީމް ފުރަތަމަ ޑިގުރީ ޙާޞިލުކުރެއްވީ ދިވެހިބަހުގެ ދާއިރާއިންނެވެ. މާސްޓާރސް ޑިގުރީ ޙާޞިލުކުރެއްވީ މެނޭޖްމެންޓްގެ ދާއިރާއިން މެލޭޝިޔާގެ އިންޓަރނޭޝަނަލް އިސްލާމިކް ޔުނިވަރސިޓީންނެވެ. އެއަށްފަހު ޕީއެޗްޑީ ޙާޞިލުކުރެއްވީ ބިޒްނަސް އެޑްމިނިސްޓްރޭޝަންގެ ދާއިރާއިން، މެލޭޝިޔާގައި ހުންނަ އޭޝިޔާ އީ ޔުނިވަރސިޓީންނެވެ. ތަޢުލީމު ޙާޞިލުކުރެއްވުމަށް ޓަކައި ޕާކިސްތާނުގައި ދުވަސްތަކެއް ހޭދަކުރެއްވިއެވެ.
ޑރ. އަޝްރަފް ޢަބްދުއްރަޙީމަކީ ދިވެހިބަސް ކިޔަވައިދެއްވުމުގެ ރޮނގުންނާއި، ދިވެހިބަހުގެ ލިޔުންތެރިކަމުން ފާހަގަކޮށްލެވޭ ބޭފުޅެކެވެ. އަދި ރާއްޖޭގެ ސްކޫލުތަކުގައި ދިވެހިބަސް ކިޔަވައިދޭ ފޮތްތައް އެކުލަވައިލެއްވުމުގައި ވަރަށް މުހިންމު ދައުރެއް ޑރ. އަޝްރަފް އަދާކުރެއްވިއެވެ. މިގޮތުން، އެޑިޔުކޭޝަނަލް ޑިވެލޮޕްމަންޓް ސެންޓަރުގައި މަސައްކަތް ކުރެއްވިއިރު، ގްރޭޑް 8ގެ ދިވެހި ފޮތަށް ބޮޑު ބަދަލުތަކެއް ގެންނަވައި، ފޮތް އެކުލަވައި ލިޔުއްވިއެވެ. 2018 ވަނަ އަހަރު، ގްރޭޑް 11 އާއި ގްރޭޑް 12ގެ ދިވެހި ފޮތާއި، ދިވެހި އަދަބިއްޔާތުގެ ފޮތް އެކުލަވައި ލިޔުމަށް އެމް 7 އެންޓަރޕްރައިޒަސް ޕްރައިވެޓް ލިމިޓެޑުން އެކުލަވައިލި ޓީމުގެ އެންމެ އިސް ބޭފުޅެއްގެ ގޮތުގައިވެސް ހުންނެވީ ޑރ. އަޝްރަފް ޢަބްދުއްރަޙީމެވެ. 2019 ވަނަ އަހަރުން ފެށިގެން ރާއްޖޭގެ ސްކޫލްތަކުގެ ގްރޭޑް 11 އާއި 12 ގައި ކިޔަވައިދިނުމުގައި މި ފޮތް ބޭނުންކުރަމުން ގެންދެއެވެ.
ދިވެހިރާއްޖޭގެ ޤައުމީ ޔުނިވަރސިޓީން ހިންގަވާ ދިވެހިބަހުގެ ޑިގްރީ ކޯހުގެ އަދަބިއްޔާތުގެ މޮޑިއުލް 2007، 2008، 2014 ގެ ބެޗުގައި ޑރ. އަޝްރަފް ޢަބްދުއްރަޙީމް ކިޔަވައިދެއްވައިފައިވެއެވެ. އަދި ވިލާ ކޮލެޖުން ހިންގަވާ ދިވެހި ލޭންގުއޭޖް ޓީޗިންގ މާސްޓަރސް ކޯހުގެ އަދަބީ މޮޑިއުލް ފަރުމާކުރައްވައި، ލިޔުއްވައި ކިޔަވައިދެއްވައިފައިވެއެވެ.
ޑރ. އަޝްރަފް ޢަބްދުއްރަޙީމް އަދާކުރެއްވި މަޤާމުތަކުގެ ތެރޭގައި ކެޕިޓަލް މާރކެޓް ޑިވެލޮޕްމަންޓް އޮތޯރިޓީގެ ޑިރެކްޓަރުންގެ ބޯޑުގެ ޗެއާމަންކަމާއި، ބަންޑާރަ ނާއިބުގެ އޮފީހުގެ ޑެޕިޔުޓީ ޑިރެކްޓަރުކަމާއި، ޕޮލިޓިކަލް ސެކްރެޓަރީގެ މަޤާމު ހިމެނެއެވެ.
ޑރ. އަޝްރަފް ޢަބްދުއްރަޙީމަށް 2020ވަނަ އަހަރު ވަނީ ރައީސުލްޖުމްހޫރިއްޔާ ދެއްވާ ހިތްވަރުދިނުމުގެ ޤައުމީ އިނާމު ދިވެހިބަހާއި އަދަބިއްޔާތުގެ ދާއިރާއިން؛ ދިވެހިބަހާއި ބަހުގެ ލިޔުންތެރިކަން ކުރިއެރުވުމުގެ ރޮނގުން ލިބިވަޑައިގެންފައެވެ.